b'\n_START_ARTICLE_\nMarie Curie\n_START_SECTION_\nBiografi\n_START_PARAGRAPH_\nMarie Curie ble f\xc3\xb8dt i Warszawa, Polen, som da var okkupert av Det russiske keiserd\xc3\xb8mmet. Hennes f\xc3\xb8rste \xc3\xa5r var vanskelige, moren hennes d\xc3\xb8de av tuberkulose. P\xc3\xa5 skolen utmerket hun seg gjennom sin enorme minnekapasitet og h\xc3\xb8ye arbeidsmoral. _NEWLINE_Da hennes far, som hadde v\xc3\xa6rt matematikk- og fysikkl\xc3\xa6rer tapte sin formue p\xc3\xa5 grunn av d\xc3\xa5rlige investeringer ble hun tvunget til \xc3\xa5 arbeide som l\xc3\xa6rer. Samtidig var hun aktiv ved det polsk-nasjonalistiske frie universitetet, hvor hun leste h\xc3\xb8yt for polske arbeiderkvinner. Til slutt kunne hun med \xc3\xb8konomisk hjelp av sin eldre s\xc3\xb8ster Bronia flytte til Paris, der hun f\xc3\xb8rst gikk p\xc3\xa5 Coll\xc3\xa8ge S\xc3\xa9vign\xc3\xa9 og senere studerte matematikk og fysikk p\xc3\xa5 Sorbonne. I atten\xc3\xa5rsalderen begynte hun \xc3\xa5 arbeide som guvernante og med inntektene derfra klarte hun \xc3\xa5 finansiere s\xc3\xb8steren Bronias medisinstudier i Paris._NEWLINE_Ved Sorbonne m\xc3\xb8tte hun Pierre Curie, som hun giftet seg med 25. juli 1895. De forsket sammen, og hun fikk adgang til laboratoriet p\xc3\xa5 fagh\xc3\xb8yskolen han ledet i Paris. Sammen fant de et nytt grunnstoff, polonium, oppkalt etter Maries hjemland. Pierre, Marie og Henri Becquerel fikk Nobelprisen i fysikk for denne oppdagelsen i 1903._NEWLINE_En dag regnet det da Pierre Curie skulle p\xc3\xa5 jobb, han skulle l\xc3\xb8pe over veien da han skled. Han ble truffet av en hestevogn, og d\xc3\xb8de momentant. Hans d\xc3\xb8d kom br\xc3\xa5tt p\xc3\xa5, og var et stort slag for henne. Hans d\xc3\xb8d var ogs\xc3\xa5 et vendepunkt i hennes karriere. Marie overtok hans professorat ved Sorbonne-universitetet, og dermed ble hun den f\xc3\xb8rste kvinnelige professoren i historien. Hun m\xc3\xb8tte mange fordommer, men hun mottok likevel Nobelprisen i kjemi. Hun hadde nemlig klart \xc3\xa5 fastsette radiums atomvekt._NEWLINE_Den f\xc3\xb8rste verdenskrigen avbr\xc3\xb8t hennes forsking, og hun satset heller p\xc3\xa5 \xc3\xa5 utdanne r\xc3\xb8ntgenpersonell, og hun arbeidet aktivt for \xc3\xa5 stille diagnoser for s\xc3\xa5rede soldater._NEWLINE_Curie d\xc3\xb8de av leukemi i 1934, men var ogs\xc3\xa5 sterkt plaget av andre sykdommer \xe2\x80\x93 hun hadde en \xc3\xb8yesykdom som gjorde henne nesten blind, og fingertuppene var forbrente \xe2\x80\x93 noe som klart kunne tilbakef\xc3\xb8res til hennes forskningsarbeid med str\xc3\xa5ling. Kunnskap om helsemessige virkninger av r\xc3\xb8ntgen- og radioaktiv str\xc3\xa5ling var ikke tilgjengelig p\xc3\xa5 den tiden. _NEWLINE_Hennes datter Ir\xc3\xa8ne Joliot-Curie fikk i 1935 Nobelprisen i kjemi sammen med sin mann, Fr\xc3\xa9d\xc3\xa9ric Joliot-Curie.Datteren ble f\xc3\xb8dt i 1897.\n_START_SECTION_\nForskningsinnsats\n_START_PARAGRAPH_\nI 1896 avsluttet Marie sin l\xc3\xa6rerutdannelse. Henri Becquerel hadde tidligere oppdaget urans radioaktivitet, og Marie begynte n\xc3\xa5 \xc3\xa5 forske i radioaktivitet. Hun oppdaget at ogs\xc3\xa5 thorium er radioaktivt, og at mengden av den radioaktive str\xc3\xa5lingen fra uran og thorium er uavhengig av hvilke kjemiske forbindelser stoffene inng\xc3\xa5r i, kun avhengig av mengden av uran og thorium. Fra dette konkluderte hun at radioaktivitet er en egenskap ved selve grunnstoffatomene som er uavhengig av molekylstrukturene som de inng\xc3\xa5r i. Hun begynte s\xc3\xa5 \xc3\xa5 unders\xc3\xb8ke forskjellige radioaktive malmtyper, blant annet uranmalmen bekblende. Det viste seg at bekblende er mer radioaktivt enn den mengden av uran i malmen i seg selv berettiger til. Hun antok at den ekstra str\xc3\xa5lingen m\xc3\xa5tte stamme fra et inntil da ukjent grunnstoff._NEWLINE_N\xc3\xa5 oppga Pierre sin egen forskning og begynte \xc3\xa5 samarbeide med Marie om \xc3\xa5 isolere dette nye grunnstoffet. De fant ut at radioaktiviteten kom fra vismut- og barium-fraksjoner i bekblenden. Marie arbeidet videre med vismut-fraksjonene. Da det lyktes \xc3\xa5 fjerne vismut fra disse fraksjonene ble restproduktet stadig mer radioaktivt. I 1898 hadde de et materiale som var 300 ganger mer radioaktivt enn uran. I en avhandling fra samme \xc3\xa5r beskriver de stoffet, som de mente inneholdt et ukjent metall med kjemiske egenskaper som ligner vismuts. De kalte metallet polonium etter Maries hjemland. I avhandlingen introduseres ordet radioaktivitet for f\xc3\xb8rste gang. Etter enn\xc3\xa5 noen m\xc3\xa5neders arbeide fant de at det ogs\xc3\xa5 m\xc3\xa5tte v\xc3\xa6re et nytt metall i barium-fraksjonene. Det kalte de radium. Til st\xc3\xb8tte for hypotesen om de nye grunnstoffene var ogs\xc3\xa5 nye, aldri f\xc3\xb8r sette spektrallinjer._NEWLINE_N\xc3\xa5 begynte et storstilt, hardt arbeide med \xc3\xa5 raffinere tonnevis av bekblende for \xc3\xa5 isolere de nye grunnstoffene og f\xc3\xa5 tilstrekkelig store mengder til at deres atomvekt og andre egenskaper kunne fastsl\xc3\xa5s. I 1902 hadde Marie isolert en mengde radium, og i 1903 kunne hun i en doktoravhandling fastsl\xc3\xa5 dets atomvekt._NEWLINE_I 1906, da Pierre d\xc3\xb8de i en trafikkulykke, ble Marie enke som 38-\xc3\xa5ring. Hun fikk tilbudt en pensjon, som hun avslo. I stedet overtok hun Pierres undervisningsforpliktelser ved Sorbonne og ble derved universitetets f\xc3\xb8rste kvinnelige foreleser. I 1908 ble hun ogs\xc3\xa5 Sorbonnes f\xc3\xb8rste kvinnelige professor.\n_START_SECTION_\nEtterm\xc3\xa6le\n_START_PARAGRAPH_\nHenri Becquerel fikk sammen med Marie og Pierre Curie nobelprisen i fysikk i 1903 for deres forskning p\xc3\xa5 radioaktivitet. Marie ble med det den f\xc3\xb8rste kvinnen som mottok en nobelpris. Da hun i 1911 fikk nobelprisen i kjemi for oppdagelsen av polonium og radium og for sin isolering og analyse av radium ble hun ogs\xc3\xa5 den f\xc3\xb8rste som har f\xc3\xa5tt nobelprisen mer enn en gang._NEWLINE_Hun d\xc3\xb8de av leukemi og var ogs\xc3\xa5 sterkt plaget av andre sykdommer som kan spores tilbake til et forskningsarbeide i spartanske omgivelser uten s\xc3\xa6rlig kjennskap til de sunnhetsmessige skadevirkningene av elektromagnetisk (r\xc3\xb8ngten-) og ioniserende str\xc3\xa5ling. Hennes aske ble 21. april 1995 flyttet til Panth\xc3\xa9on i Paris \xe2\x80\x93 et eksklusivt hvilested for de mest fremtredende franskmenn. Hun er den f\xc3\xb8rste kvinne som har f\xc3\xa5tt plass der p\xc3\xa5 grunn av egne bedrifter._NEWLINE_Grunnstoffet curium er oppkalt etter Curie og hennes mann._NEWLINE_Hennes datter Ir\xc3\xa8ne Joliot-Curie fikk nobelprisen i kjemi sammen med sin mann Fr\xc3\xa9d\xc3\xa9ric Joliot-Curie i 1935.'